
	1.
	Muziejaus patalpų programoje nėra paminėta kavinės plotas. Ar tikrai muziejuje nereikia numatyti šios patalpos?
	Atkreipiame dėmesį, kad projektuojamas pastatas nėra muziejus. Tai Vandens pažinimo centras, skirtas lankytojų patyriminiams, edukaciniams ir mokslo pažinimo poreikiams. Kavinė centro funkcinėje programoje nėra numatyta. Darbuotojų maitinimosi poreikį siūlome spręsti darbuotojų poilsio patalpoje.

	2.
	Muziejaus programoje ir patalpų plotuose nėra įvertintas priedangos poreikis. Prašome patvirtinimo, kad muziejaus plotas gali atitinkamai didėti.
	Techninių sąlygų 4.2 poskyryje minimas cokolinio aukšto arba dalies požeminės pastato dalies pritaikymas civilinės saugos paskirčiai. Rekomenduojame priedangą projektuoti nedidinant pastato ploto ir rasti galimybę ją įrengti cokoliniame aukšte. Ten projektuojamą ekspozicijos dalį daryti mobilią, kurią, esant reikalui, būtų galima perkelti į specialiai tam numatytas sienines spintas ar atitvaras.

	3.
	Techninės specifikacijos 8-ame puslapyje paminėta, kad vidinis kiemas turi būti projektuojamas su dirbtuvių erdve. Prašome patikslinti, kokio tipo dirbtuvių erdvė tai yra? Ar tai eksponatų taisymo ir konstravimo erdvė?
	Techninių sąlygų 4.3 poskyryje minimas vidinis kiemas turi būti pritaikytas atvirai lauko ekspozicijai ir edukacinėms dirbtuvėms. Speciali patalpa eksponatų taisymui ir konstravimui nenumatyta.

	4.
	Jei vidiniame kieme minima dirbtuvių erdvė nėra susijusi su eksponatų taisymu ir konstravimu, ar reikia papildomai numatyti tokią erdvę?
	Pastate galima numatyti atskirą techninę patalpą pakaitinių eksponatų laikymui ir/ar papildomų ekspozicijai skirtų medžiagų ar įrenginių sandėliavimui.

	5.
	Kadangi yra daug užklausų dėl konkurso termino nukėlimo, prisijungiame prie šių prašymų.
Plačiai pripažįstama, kad vasaros laikotarpis yra mažiau palankus tokios svarbos / apimties / sudėtingumo projektui vykdyti. Konkursas paskelbtas vasaros viduryje, o architektų (kaip ir kitų sričių specialistų) darbe egzistuoja sezoniškumo veiksniai (įskaitant pritaikymą prie mokyklinių atostogų ir kt.), dėl kurių realus konkursui skirtas darbo laikas sutrumpėja.
Šio konkurso apimtis reikalauja komandinio darbo tarp skirtingų sričių specialistų. Kadangi atostogų grafikai komandoje retai sutampa, koordinavimas tampa sudėtingesnis, o praktinis terminas – trumpesnis beveik mėnesiu.
Pagal LR viešųjų pirkimų įstatymą (VPĮ 76 str.), konkursų terminus nustato pats organizatorius. Tarptautinėje praktikoje, įskaitant UIA ir kitų architektų organizacijų gaires, konkursų terminai dažnai nustatomi įvertinant sezoniškumo įtaką bei siekiant užtikrinti sąžiningą konkurenciją (vengiama vasaros laikotarpio arba atitinkamai ilginamas terminas).
Manome, kad pasikartojantys rinkos dalyvių signalai apie šio konkurso termino nepalankumą yra svari priežastis jį pratęsti bent mėnesiu, taip užtikrinant konkurencingumą ir parengtų darbų kokybę, laikantis LR viešųjų pirkimų įstatymo principų bei atliepiant viešąjį interesą.
	Atsižvelgdami į konkurso dalyvių prašymus ir pateikiamus argumentus, taip pat įvertindami įtemptus projekto realizavimui reikalingus terminus, konkurso darbų pasiūlymų pateikimo datą pratęsiame iki 2025 m. spalio 17 d.

	6.
	Konkurso sąlygose minimas intensyvus vandens panaudojimas lauko ekspozicijoje, pastato fasaduose ir viduje. Ar konkurso organizatoriai turi suformuotą poziciją kaip lauko ekspozicijos veiks žiemos metu?
 Ar tiekėjas turi planuoti, jog žiemos metu dalis ekspozicijos bus neveiksni? 
Ar vis dėlto reikia projektuoti sprendinius, užtikrinančius visus metus pilnai veikiančią lauko ir vidaus ekspoziciją?
	Turi būti įvertintas sezoniškumas. Atsižvelgiant į tiekėjo siūlomą idėją, visais atvejais „vandens gyvybės pažinimo pagrindinis ekspozicijos ratas“ turi veikti ištisus metus. Šiltuoju metų laiku numatyti papildomas lauko edukacines-pažintines ekspozicijas, papildančias tos pačios tematikos tęstinumą.

